Kyk watter dekor gaan in 2020 gewild wees
JY LEES NOU Kyk watter dekor gaan in 2020 gewild wees
Uitgawe 9 Desember 2019
Van bonkige meubels tot kleurkombuise; 2020 se dekor-trends is minimalisties, maar maak wel 'n groot impak. Hier is dekor-idees wat 2020 baie gewild gaan wees.
Gesellig pleks van minimalisties
Een van die grootste veranderings vanjaar is die wegbeweeg van koue, kliniese minimalisme na gemoedelike gemak.
In dié opsig is daar twee trends wat uitstaan – die nuwe Nordies en kontemporêr organies.
Nuwe Nordies omarm steeds die skoon, eenvoudige voorkoms van Skandinawiese style, maar voeg sagter skakerings, oppervlakke en stowwe wat aangenaam voel, natuurlike materiale en tekstuurryke matte by vir 'n geselliger atmosfeer, verduidelik Anita Bloom, skeppende hoof van Decorex SA.
Kontemporêr organies is 'n trend wat meer op die natuur ingestel is, maar tog 'n weelderige aanslag het.
"Ons beweeg weg van gladde materiale en skerp argitektoniese lyne met ultramoderne ontwerpe wat sagter en tekstuurryker raak: meubels met sensuele vorms; hout met 'n onreëlmatige grein," sê Anita.
"Die effek van hierdie trend is ontspannend en kalmerend – 'n kontrapunt vir die uiters gejaagde, tegnologies gedrewe wêreld waarin ons leef."
Ons meubels raak vetter. Die skoon, moderne styl wat die afgelope tyd so gewild was, maak plek vir groter stukke wat 'n stelling maak, sê Anita. Dié verskuiwing na knusser items is in pas met die algemene neiging na geriefliker ontwerpe en 'n geselliger atmosfeer.
Spieëls met rare vorms
Interessante muurversierings soos muurtapyte en 3D-muurpapier is vanjaar steeds gewild, maar verwag ook treffende spieëls in ongewone vorms en ontwerpe.
Dit kikker nie net 'n vertrek se voorkoms op nie; dit kan ook die ruimte groter laat voel.
Foto: Prominent Paints
Prominent Paints het Chinese Porcelain (PPG1160-6), 'n treffende mengsel van kobalt- en inkblou, as hul gunstelingkleur gekies.Dulux het na die oggendlug gekyk toe hulle Tranquil Dawn (45GY 55/052) as hul kleur van die jaar gekies het.
Plascon se gunstelingskakering, Mulberry Leaf (G1-C1-1), hou by die algemene neiging om die buitelewe na binne te bring en ons behoefte om nader aan die natuur te wees.
Die kleurkenners Pantone het Classic Blue (kleurkode 19-4052) as hul kleur van die jaar aangewys, want dit vestig "kalmte, vertroue en verbintenis".
Dit beklemtoon ons begeerte na 'n betroubare grondslag terwyl ons op die drumpel van 'n nuwe era is.
Ontwerpe wat daarop gemik is om mense met die natuur in aanraking te bring bly steeds met ons; die buitelug word na binne genooi en natuurlike materiale word deel van jou dekor, sê Stacey Gibhard, trendvoorspeller van MRP Home.
"Die trend van binnenshuise plante is groter as ooit tevore. Dit skep 'n kalmerende atmosfeer terwyl dit ook die lug reinig," voeg sy by.
"Botaniese patrone is kenmerkend van dié styl, en jy kan kies en keur uit 'n groot verskeidenheid bedlinne, strooikussings, muurkuns en vloermatte met plantpatrone."